
Medii educaţionale

Mediu educaţional include ansamblul factorilor naturali şi sociali, materiali şi spirituali angajaţi în activitatea de formare – dezvoltare a personalităţii umane, conform unor obiective stabilite în mod explicit şi/sau implicit.
Principalele medii educaţionale sunt:
· familia;
· şcoala;
· organizaţii non-guvernamentale;
· biserica;
· mass-media;
· instituţiile extraşcolare culturale etc.
1. Şcoala în sistemul social
Caracteristicile organizaţionale ale şcolii
Şcoala este cadrul social organizat, instituţia specializată în realizarea activităţii de educaţie în conformitate cu finalităţile pedagogice stabilite la nivel de politici şcolare, pe termen mediu şi lung.
Deoarece lumea din jur se schimbă foarte rapid, organizaţiile, respectiv şcolile, trebuie să se îmbunătăţească continuu şi să înveţe să-şi identifice cu precizie rolul în contextul social, economic şi cultural în care funcţionează. Mai precis, în condiţiile actuale, şcoala a dobândit o dimensiune nouă, inovatoare, ea s-a transformat în organizaţia care învaţă. 
Şcoala este o organizaţie care învaţă şi care produce învăţare. 
Şcoala se caracterizează prin două activităţi de bază distincte şi interdependente în acelaşi timp:
· activitatea managerial-administrativă - vizează conducerea şi administrarea şcolii, structurile care reglementează activitatea cadrelor didactice şi rolul lor instituţional.
· activitatea pedagogico-educaţională – reglementată de norme ce decurg din natura proceselor de predare-învăţare-evaluare, ce implică raporturi specifice ale elevilor şi profesorilor cu ştiinţa.

Concepţii şi teorii privind rolul şcolii în dezvoltarea socială şi individuală
· Teoria transmiterii şi reproducţiei culturale (promovată de sociologul francez P. Bourdieu).
Conform acestei teorii sistemul de învăţământ: funcţia sa principală este aceea de comunicare pedagogică, de transmitere a unor valori culturale, a „cunoaşterii”. 
Bourdieu afirmă că şcoala înlătură o parte a populaţiei şcolare (cea dezavantajată social şi cultural) de la accesul la cultura savantă. Copiii proveniţi din familii cu un nivel sociocultural scăzut stăpânesc într-o măsură insuficientă „codul lingvistic şi cultural şcolar” (cel care asigură reuşita şcolară) pentru că se raportează în mod inegal la cultură. De aceea ei nu mai pot accede spre treptele superioare ale sistemului de învăţământ. Această înlăturare este menţinută în şcoală printr-un sistem discriminatoriu de examene. Prin urmare, şcoala în loc să înlăture sau să diminueze inegalităţile socioculturale, ea transformă avantajele sociale în avantaje şcolare, iar acestea din urmă din nou în avantaje sociale. Soluţia propusă de Bourdieu este accentuarea rolului factorilor culturali şi doar într-o mică măsură este relevată necesitatea egalizării economico-sociale a indivizilor ca premisă a egalizării lor culturale.
· Nondirectivismul
Această teorie se preocupă de raportul dintre autoritatea profesorului şi libertatea elevilor în procesul educaţional. Referitor la această problemă, pedagogii se situează pe două poziţii diferite
· pedagogia esenţei (adepţii acordă întâietate profesorului şi autorităţii sale);
· pedagogia existenţei (adepţii consider că în educaţie primordial este copilul cu caracteristicile sale psihoindividuale). De aici a rezultat  opedagogie centrată pe copil, care militează pentru dezvoltarea liberă a acestuia, neconstrânsă de nicio autoritate exterioară.
· Orientările inspirate din pedagogia centrată pe copil sunt foarte diverse şi sunt reunite sub denumirea de nondirectivism. Concepţia nondirectivistă este marcată de personalitatea americanului Carl Rogers. Vizeazǎ înlăturarea autorităţii profesorului (acesta să nu exercite niciun fel de presiuni asupra elevului). Procesul de învăţământ este lăsat la voia elevilor înşişi, care-şi însuşesc cunoştinţele ce-i interesează, singurele care au valoare educativă pentru că sunt asimilate liber. Acest mod de a privi desfăşurarea procesului de învăţământ are consecinţe negative: elevii sunt lipsiţi de avantajele studiului dirijat care asigură progresul şi care le orientează munca spre obiective valabile, consolidează gândirea.
Există şi aspecte pozitive ale acestei orientări pentru că sunt criticate:
· excesele şi consecinţele autoritarismului;
· dependenţa prea mare a elevului de profesor;
· sistemul normativ prea rigid şi coercitiv;
· dezvoltarea la elevi a unor comportamente pasive etc.
· Teoria „crizei şcolii”
Adepţii acestei teorii susţin că principalul defect al şcolii este rămânerea sa în urma dezvoltării sociale. În cadrul acestei orientări se disting două direcţii principale:
· critica constructivă reprezentată de Ph. Coombs ;
· critica distructivă reprezentată de I. Illich.
	Critica constructivă consideră criza şcolii ca fiind un fenomen mondial şi că între şcoală şi viaţă există o serie de decalaje, specificǎ inadaptarea programelor şcolare şi a metodelor pedagogice.
	Coombs propune conjugarea tuturor eforturilor spre ameliorarea calitativă a sistemelor şcolare, a adecvărilor la cerinţele şi ritmul dezvoltării sociale.
	Reprezentanţii criticii distructive nu întrezăresc nicio cale de ieşire din acest impas şi consider că viitorul şcolii este desfiinţarea ei. Această direcţie a fost denumită deşcolarizarea societăţii, care vede în şcoală o instituţie ce împiedică dezvoltarea socială. 
2.Tendinţe ale evoluţiei învăţământului
În ultimele decenii, s-au înregistrat la scară mondială anumite tendinţe generale care îmbracă particularităţi specifice de la o ţară la alta:
· extinderea învăţământului prin  coborârea vârstei de debut a şcolarităţii (5-6 ani ) şi prelungirea vârstei obligatorii de şcolarizare (16-18 ani);
· pregătirea specială (psihologică) a copiilor pentru „demararea” învăţământului primar  (evitarea „şocului şcolarizării”);
· pregătirea optimă a „parcursului educativ” de la învăţământul primar la cel secundar;
· prelungirea duratei învăţământului obligatoriu de la 8 la 9 ani, uneori chiar de la 10 la 11 ani, pentru a asigura şanse egale de reuşită tuturor grupurilor sociale;
· dezvoltarea unui învăţământ superior capabil să creeze un echilibru între diversele specializări: umaniste, ştiinţifice, tehnologice şi profesionale;
· formarea tuturor cadrelor didactice la nivel universitar, în instituţii specializate cu durata de minimum 3 ani;
· asigurarea continuităţii între formele de pregătire profesională iniţială şi continuă;
· tendinţa egalizării şanselor de instruire, aspect ce se înfăptuieşte prin preocuparea pentru asigurarea unei instruiri egale pentru toţi copiii;
· tendinţa perfecţionării continue a sistemului de învăţământ, manifestată prin strânsa interdependenţă dintre inovaţie şi modernizare.

Sistemul de învăţământ din România
Sistemul de învăţământ din România este organizat pe trei niveluri în conformitate cu Legea educaţiei naţionale nr.1/2011:
· învăţământ preuniversitar;
· învăţământ superior;
· învăţământ postuniversitar;
Sistemul naţional de învăţământ preuniversitar este constituit din ansamblul unităţilor de învăţământ de stat, particulare şi confesionale autorizate/acreditate. Acesta cuprinde:
· educaţia timpurie (0 - 6 ani), formată din:
· nivelul antepreşcolar (0 - 3 ani; educaţia antepreşcolară se organizează în creşe şi, după caz, în grădiniţe şi în centre de zi);
· învăţământul preşcolar (3 - 6 ani), cu cele trei grupe grupa mică, grupa mijlocie şi grupa mare; învăţământul preşcolar se organizează în grădiniţe cu program normal, prelungit şi săptămânal.
· învăţământul primar, care include clasa pregătitoare şi clasele I – IV. 
· învăţământul secundar, care cuprinde: 
· învăţământul secundar inferior sau gimnazial (clasele V – IX); 
· învăţământul secundar superior sau liceal (clasele de liceu X - XII/XIII) cu următoarele filiere şi profiluri: filiera teoretică, cu profilurile umanist şi real; filiera tehnologică, cu profilurile tehnic, servicii, resurse naturale şi protecţia mediului; filiera vocaţională, cu profilurile militar, teologic, sportiv, artistic şi pedagogic.
· învăţământul profesional, cu durată între 6 luni şi 2 ani; se organizează în şcoli profesionale care pot fi unităţi independente sau afiliate liceelor tehnologice, de stat sau particulare. Absolvenţii învăţământului profesional, care promovează examenul de certificare a calificării profesionale, dobândesc certificat de calificare profesională.
· învăţământul terţiar nonuniversitar, care cuprinde învăţământul postliceal şi se se organizează pentru calificări profesionale diverse.
Ministerul Educaţiei Naţionale şi Cercetării Ştiinţifice poate aproba organizarea de programe educaţionale de tip "A doua şansă", în vederea promovării învăţământului primar pentru persoanele care depăşesc cu 4 ani vârsta corespunzătoare clasei şi care, din diferite motive, nu au absolvit acest nivel de învăţământ până la vârsta de 14 ani.
Ministerul Educaţiei Naţionale şi Cercetării Ştiinţifice, în colaborare cu autorităţile administraţiei publice locale, prin inspectoratele şcolare, poate organiza programe educaţionale de tip "A doua şansă", în vederea promovării învăţământului gimnazial pentru persoane care depăşesc cu peste 4 ani vârsta corespunzătoare clasei şi care, din diferite motive, nu au absolvit învăţământul secundar, gimnazial. 
Pentru copiii cu cerinţe educaţionale speciale sau nedeplasabili din motive medicale, se poate organiza învăţământ la domiciliu sau pe lângă unităţile de asistenţă medicală.
Învăţământul superior este organizat în universităţi, academii de studii, institute, şcoli de studii superioare. Instituţiile de învăţământ superior pot fi de stat, particulare sau confesionale.
Învăţământul superior se desfăşoară în trei cicluri:
· Ciclul I - Studii universitare de licenţă - durata specifică a studiilor universitare de licenţă este, după caz, de 3 - 4 ani (învăţământ cu frecvenţă);
· Ciclul II - Studii universitare de master - au o durată normală de 1 - 2 ani;
· Ciclul III - Studii universitare de doctorat - se organizează în şcoli doctorale din cadrul unei universități sau consorţiu universitar.
Învăţământului postuniversitar propune celor interesaţi : 
· programe postdoctorale de cercetare avansată; 
· programe postuniversitare de formare şi dezvoltare profesională continuă.
Alternative educaţionale
În sistemul de învăţământ preuniversitar pot fi iniţiate şi organizate alternative educaţionale. Alternativele educaţionale reprezintă variante de organizare şcolară, care propun modificări ale anumitor aspecte legate de formele oficiale de organizare a activităţii instructiv-educative. În cadrul sistemului de învăţământ din România sunt instituţionalizate următoarele alternative educaţionale, aplicabile în învăţământul preprimar şi primar, cu deschideri spre învăţământul secundar: Waldorf, Montessori, Step by Step, Freinet.

Reforma sistemului de învăţământ din România
Reforma învăţământului reprezintă o schimbare fundamentală proiectată şi realizată la nivelul sistemului de învăţământ, la nivel de: 
· finalităţi (ideal, scopuri, obiective);
· structură (dezechilibru între cerere şi ofertă, între cantitatea şi calitatea resurselor umane, financiare, informaţionale, dezechilibre între nivelurile, treptele şi ciclurile şcolare); 
· conţinut (schimbarea planurilor, programelor, manualelor şi a altor materiale destinate învăţării).
2. Familia
1. Definitie: grup social realizat prin căsătorie, alcătuit din persoane care trăiesc împreună, au o gospodărie comună si sunt legati printr-o serie de relații natural-biologice, psihologice, morale și juridice
· un grup de persoane constituit pe baza unor legaturi de casatorie,de sange, prin adoptie.
1. Tipologie:
· Dupa gradul de cuprindere, familia poate fi:
   -familia nucleară: soț, soție și copiii lor minori
   -familia extinsă: sot, sotie, copiii lor, parintii sotilor, fratii, surorile parintilor
   -familia monoparentala: copiii si un parinte (de cele mai multe ori fiind mamele)

1. Functiile familiei:
· Funcția biologică: presupune dezvoltarea demografică a unei societăți (perpetuarea speciei)
· Funcția economică: se referă la faptul că familia reprezintă o unitate economică atât ca producție, cât și consum (asigură resursele materiale, financiare);
· Funcția de socializare/educare: asigură invățarea comportamentelor, abilităților, valorilor, atitudini, reguli, informațiilor necesare fiecărei persoane pentru a se putea integra in viața socială
· Funcția afectivă: orice membru al familiei iși găsește echilibrul afectiv in cadrul ei
· Funcția protectivă: orice membru se simte protejat în primul rând de familie și apoi de alte instituții
· Funcţia de solidaritate ce asigură unitatea şi stabilitatea familiei, manifestă sentimente de afecţiune, respect, de apartenenţa la grupul familial, ajutorare reciprocă, susţinere. Această funcţie are un grad din ce în ce mai slab: multe divorţuri, familii monoparentale etc.
Rezultatele unor cercetări recente au demonstrat că dezvoltarea copilului este influenţată în proporţie de peste 70% de către familie.
 Familia este prima şcoală copilului. Ea este cea care răspunde de trebuinţele elementare ale copilului şi de protecţia acestuia.
Primele deprinderi de viaţă sănătoasă ale copilului sunt dezvoltate în familie (deprinderi igienice, de alimentaţie sănătoasă).
Tot în familie, copilul îşi însuşeşte limbajul.
Dintre funcţiile familiei cea mai importantă este cea legată de creşterea şi educarea copiilor, formarea acestora pentru viaţă, dezvoltarea personalităţii lor pentru integrarea în activitatea social-profesionalǎ. 
Familia oferă copilului primele informaţii despre lumea ce-l înconjoară, primele norme şi reguli de conduită, dar şi climatului socioafectiv necesar trebuinţelor şi dorinţelor sale. 
Cei şapte ani de acasă îşi pun amprenta pe evoluţia comportamentală şi psihică a fiecăruia. În familie se formează cele mai importante deprinderi de comportament: respectul, politeţea, cinstea, sinceritatea, ordinea, răbdarea etc. Tot în sens moral, familia îl îndrumă să fie sociabil, tolerant, să colaboreze, să fie un bun coleg şi prieten.
Influenţele educative pe care familia le exercită asupra copiilor se pot manifesta fie direct - prin acţiuni mai mult sau mai puţin dirijate, fie indirect - prin modele de conduită oferite de către membrii familiei, precum şi prin climatul psihosocial existent în familie.
Dezvoltarea copilului este dependentă de calitatea relaţiilor dintre el şi părinţii lui. Relaţiile dintre părinţi, dintre părinţi şi copii, relaţiile familiei cu alte familii, sau cu alte persoane exterioare familiei, generează primele modele comportamentale, primele repere valorice ale copilului. Ca urmare, este necesar ca aceste comportamente şi relaţii intra- şi interfamiliale să fie predominant pozitive, de colaborare şi cooperare, şi nu negative, conflictuale şi insecurizante. Specificul educaţiei în familie constă în caracterul ei predominant afectiv.
Dacă familia este dezorganizată, dacă nu-şi poate îndeplini funcţiile sale, apar efecte de gravitate diferită, care uneori se pot prelungi pe perioada întregii vieţi (conflicte, complexe, frustraţii, manifestate în dificultăţi mai mici sau mai mari de adaptare şi de integrare socială). 
· Probleme contemporane ale familiei ce au impact asupra educaţiei copilului: exacerbarea funcţiei economice în detrimentul celei de socializare, educare; slăbirea funcţiei de solidaritate (care asigură unitatea şi stabilitatea familiei, manifestă sentimente de afecţiune, respect, de apartenenţa la grupul familial, ajutorare reciprocă, susţinere) prin scăderea respectului reciproc, creşterea violenţei conjugale, a divorţurilor, familiilor monoparentale, înstrăinarea copilului la bunici, lăsarea în faţa calculatorului, TV. Transferul de responsabilităţi asupra grădiniţei, şcolii este o problemă.
· Mediul familial ocupă un loc central în multitudinea factorilor determinanţi ai evoluţiei copilului. 
Educaţia din familie a copilului se va continua cu cea din grădiniţă. Uneori, între cele două medii educative, există diferenţe majore de reguli, valori, cultură etc. În această situaţie, copilul este supus adaptărilor şi readaptărilor repetate, care îl marchează profund: se instalează o stare de confuzie internă, copilul neştiind ce reguli să-şi asume, care valori sunt acceptate social. Mai mult chiar, putem vorbi şi despre o traumă emoţională, copilul simţindu-se vinovat dacă va adera la valorile grădiniţei, în defavoarea valorilor familie (sau invers).
Prevenirea unor dezacorduri nu se poate asigura fără o relaţie corespunzătoare dintre grădiniţă şi familie. 
3. Alte medii educaţionale: biserica, mass-media
Alt factor care contribuie la devenirea personalităţii umane îl constituie biserica. Influenţa educativă a bisericii se realizează prin intermediul orelor de religie desfăşurate la nivelul şcolii, prin ceremoniile religioase din cadrul locaşelor de cult şi prin activităţile caritabile organizate la nivel de societate. O dată cu intrarea copilului în şcoală, biserica va instaura o educaţie sistematică, explicită, în perspectiva valorilor credinţei. Rolul bisericii, ca instituţie în formarea cetăţeanului din punct de vedere moral, este primordial. 
Mass-media reprezintă totalitatea mijloacelor tehnice de transmiterea informaţiilor în rândul maselor, care au luat o dezvoltare deosebită în epoca contemporană. 
În general, mijloacele de comunicare în masa sau mass-media se constituie din: ziare, reviste, televiziune, radio, cinema, internet, reţele de socializare.
Mass-media acționează asupra indivizilor, a grupurilor, a instituțiilor, a întregii societăți și poate afecta personalitatea umană în dimensiunea cognitivă (schimbarea imaginii despre lume), dimensiunea afectivă (modificarea sau crearea unor sentimente sau atitudini) sau dimensiunea comportamentală (modificări ale felurilor în care acționează indivizii).
       Este foarte important ca informaţiile transmise prin mass-media să fie analizate şi selectate cu spirit critic şi competenţă valorizatoare pentru a opta doar pentru ceea este benefic dezvoltării personalităţii. 

